Polisiekommissaris ‘gewalg deur mediasirkus’Lt.genl. Khomotso Phahlane (Foto: eNCA/ Lenyaro Sello) Lt.genl. Khomotso Phahlane, die waarnemende nasionale polisiekommissaris, het gesê hy is teleurgesteld en gewalg deur die “mediasirkus” wat gister voor sy huis afgespeel het nadat ondersoekbeamptes van die Onafhanklike Polisieondersoekdirektoraat (Opod) op die huis toegeslaan het. Phahlane het in ŉ verklaring bevestig dat vyf ondersoekers van Opod hom by sy kantoor besoek het in verband met bewerings van korrupsie en dwarsboming van die gereg. Die korrupsiebewerings hou verband met die aankoop van ŉ tuisteaterstel ter waarde van R80 000. Volgens die bewerings het direkteurs van ŉ private maatskappy wat met die polisie sake gedoen het, glo vir Phahlane gehelp om die tuisteaterstel aan te skaf. Opod het ook ŉ soeklasbrief bekom voordat beamptes ook, ten tyde van die vergadering met Phahlane by sy kantoor, op sy huis in die luukse Sable Hills-landgoed toegeslaan het. Volgens Phahlane was hy steeds besig om met die ondersoekers by sy kantoor te vergader toe die nuus deur verskeie mediaplatforms gebreek is dat Opod ŉ klopjag op Phahlane se huis uitvoer. Maroela Media het vroeër berig dat Opod besig is met ŉ ondersoek na die luukse huis wat Phahlane vir homself in die landgoed in die noorde van Pretoria laat bou het. Opod ondersoek glo hoe Phahlane, wat sy lewe lank nog ŉ polisiebeampte is, dit kan bekostig om die huis, wat glo ongeveer R8 miljoen werd is, te bou. Volgens ‘n vroeëre berig van News24 kan Phahlane moontlik van dwarsboming van die gereg aangekla word, omdat hy na bewering getuies in die ondersoek gekontak het. Van die ondersoekers in die saak het ook glo doodsdreigemente ontvang. “Die polisiekommissaris neem met afsku en teleurstelling kennis van die parade van media voor sy huis, terwyl hy ondervra word en met ŉ soeklasbrief bedien is, asook die vlak van disrespek en gebrek aan hoflikheid deur almal betrokke,” het die verklaring gelui. “Dit is jammer dat hierdie ondersoek deur die media gedoen word en gekenmerk word deur die verdraaiing van feite, verspreiding van onwaar en kwaadwillige inligting en die belediging van die integriteit van die polisiekommissaris en sy familie.” Phahlane het verder bevestig dat hy ŉ bewys van betaling vir die tuisteaterstel aan die ondersoekbeamptes verskaf het. “Ten spyte van die bewys van betaling wat verskaf is, het die mediasirkus by [Phahlane se] huis voortgeduur en is propaganda deur die elektroniese media versprei wat sy familie verder trauma besorg het,” het die verklaring gelui. “Dit is teen hierdie agtergrond wat hierdie hele ondersoek as ŉ aanval op die karakter en integriteit van die polisiekommissaris gesien word, wat daarop gemik is om sy reputasie onherroeplik te beskadig en die fokus weg te neem van die uitvoer van sy pligte. Die nasionale polisiekommissaris het reeds sy regsverteenwoordigers opdrag gegee om die saak verder te voer.” Phahlane het gesê hy het intussen ingestem om skriftelik vrae te beantwoord oor die ondersoeke teen hom wat Opod skriftelik aan hom sal stuur. “Die nasionale polisiekommissaris sal voortgaan om die prosesse te respekteer en sy volle samewerking te gee aan enige owerhede wat bevoeg is om die ondersoek binne die grense van die wet uit te voer.”